Trei bărbați, suspecți în ancheta privind împușcăturile din ianuarie într-o parcare din Chiajna / Percheziții în București și Ilfov
Trei bărbați sunt suspecți în ancheta privind împușcăturile din ianuarie într-o parcare din comuna Chiajna. Cei trei sunt cercetați pentru tentativă de omor calificat, nerespectarea regimului armelor și al munițiilor, uzul de armă fără drept și tulburarea ordinii și liniștii publice. Mai multe percheziții au avut loc, marți, în București și Ilfov.
"În cursul zilei de astăzi, 19 martie 2024, într-o cauză în care se efectuează cercetări față de trei suspecți pentru tentativă de omor calificat, nerespectarea regimului armelor și al munițiilor, uzul de armă fără drept și tulburarea ordinii și liniștii publice, sub coordonarea procurorului de caz din cadrul Secției de urmărire penală, au fost efectuate percheziții domiciliare în 9 locații situate în municipiul București și județul Ilfov, în baza mandatelor emise de către judecătorul de drepturi şi libertăţi de la Tribunalul București", se arată într-un comunicat al Parchetului de pe lângă Înalta Curte de Casație și Justiție.
Potrivit procurorilor, în seara zilei de 15 ianuarie 2024, în parcarea unui supermarket situat în comuna Chiajna, județul Ilfov, trei persoane înarmate cu două arme de foc letale (armă de foc letală, de tip pușcă cu țeavă lisă și armă de foc letală scurtă, de tip pistol), pentru care nu dețineau permis de port și uz de armă, s-au deplasat cu două autovehicule în parcarea unui complex comercial situat pe aceeași stradă. În fața unui restaurant situat în acea zonă, unul dintre suspecți a executat un foc cu arma de foc letală, de tip pușcă cu țeavă lisă, către un autovehicul în care se aflau patru persoane. Un alt suspect a executat mai multe trageri cu arma de foc letală scurtă, de tip pistol, către una din persoanele vătămate, provocându-i acesteia leziuni traumatice, respectiv plagă împușcată transfixiantă gambă dreaptă, ce i-au pus viața în primejdie, necesitând pentru vindecare un număr de 25-30 (douăzecișicinci-treizeci) zile de îngrijiri medicale, precum și către o altă persoană vătămată, căreia i-a provocat o leziune traumatică ce a necesitat pentru vindecare un număr de 1-2 zile de îngrijiri medicale, nepunându-i viața în primejdie.
"Dosarul penal având ca obiect faptele expuse anterior s-a constituit pe 15 ianuarie 2024 pe rolul Parchetului de pe lângă Judecătoria Buftea, fiind preluat prin ordonanță de Parchetul de pe lângă Înalta Curte de Casație și Justiție la data de 17 ianuarie 2024. În cauză, efectuarea în continuare a urmăririi penale față de cei trei suspecți a fost dispusă în cursul zilei de ieri. În cauză au fost emise trei mandate de aducere", se arată în comunicat.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank